**ՏԵՂԵԿԱՆՔ**

**«ԱՆԿԱԽ ՊԵՏՈՒԹՅՈՒՆՆԵՐԻ ՀԱՄԱԳՈՐԾԱԿՑՈՒԹՅԱՆ ՄԱՍՆԱԿԻՑ ՊԵՏՈՒԹՅՈՒՆՆԵՐԻ ԳԻՏԱՏԵԽՆՈԼՈԳԻԱԿԱՆ ԸՆԴՀԱՆՈՒՐ ՏԱՐԱԾՈՒԹՅԱՆ ՍՏԵՂԾՄԱՆ ՄԱՍԻՆ» 1995 ԹՎԱԿԱՆԻ ՆՈՅԵՄԲԵՐԻ 3-Ի ՀԱՄԱՁԱՅՆԱԳՐՈՒՄ   
ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ԱՐՁԱՆԱԳՐՈՒԹՅԱՆ ՀԱՍՏԱՏՄԱՆ ՆՊԱՏԱԿԱՀԱՐՄԱՐՈՒԹՅԱՆ ՄԱՍԻՆ**

«Անկախ Պետությունների Համագործակցության մասնակից պետությունների գիտատեխնոլոգիական ընդհանուր տարածության ստեղծման մասին»1995 թվականի նոյեմբերի 3-ի համաձայնագրում փոփոխություններ կատարելու մասին արձանագրությունը (այսուհետ՝ Արձանագրություն) ստորագրվել է 2022 թվականի մայիսի 20-ին, Հայաստանի Հանրապետության փոխվարչապետ Մհեր Գրիգորյանի կողմից:

Մինչ այդ Արձանագրությունը քննարկվել և հաստատվել է Անկախ Պետությունների Համագործակցության տնտեսական խորհրդի՝ 2022 թվականի մարտի 18-ի որոշմամբ:

Անկախ Պետությունների Համագործակցության մասնակից պետությունների գիտատեխնոլոգիական ընդհանուր տարածության ստեղծման մասին 1995թ. նոյեմբերի 3-ի համաձայնագրում (այսուհետ՝ Համաձայնագիր) փոփոխություններ կատարելը պայմանավորված է այն հանգամանքով, որ գործունեության տարիների ընթացքում ԱՊՀ անդամ երկրների գիտատեխնիկական և տեխնոլոգիական զարգացման մեջ տեղի են ունեցել մի շարք որակական փոփոխություններ, Համաձայնագրի որոշ դրույթներ հնացել են և պահանջում են ժամանակակից պայմաններին համապատասխան արդիականացում՝ հաշվի առնելով նաև գիտության, տեխնոլոգիաների, նորարարությունների, ինչպես նաև այդ ոլորտում համաշխարհային լավագույն փորձը:

Միևնույն ժամանակ Համաձայնագրում հղումներ են արվում մի շարք փաստաթղթերի, որոնք արդեն ուժը կորցրել են:

Համաձայնագրի հավելվածը գիտատեխնիկական և ինովացիոն ոլորտներում համագործակցության միջպետական ​​խորհրդի կարգն է, որը նույնպես արդիականացման կարիք ունի՝ հաշվի առնելով ԱՊՀ կառավարությունների ղեկավարների խորհրդի 2009 թվականի հոկտեմբերի 9-ի որոշմամբ հաստատված Անկախ Պետությունների Համագործակցության ոլորտային համագործակցության մարմինների վերաբերյալ ընդհանուր կանոնակարգի երաշխավորությունները (рекомендации):

Փոփոխությունները հնարավորություն կտան Համաձայնագիրը լրացնել այնպիսի դրույթներով, որոնց համաձայն՝ Կողմերը միջպետական ​​գիտատեխնիկական, տեխնոլոգիական և ինովացիոն համագործակցության համակարգ ձևավորելու, այդ ոլորտներում ինտեգրումը խորացնելու նպատակով հնարավորություն կունենան, ազգային օրենսդրություններին համապատասխան, իրականացնել համատեղ գիտատեխնիկական, տեխնոլոգիական և նորարարական ծրագրեր, մասնավորապես՝

* մշակել և իրականացնել գիտական, գիտատեխնիկական, տեխնոլոգիական և ինովացիոն նախագծեր և ծրագրեր,
* փոխանակել տեղեկատվություն հետազոտությունների, մշակումների, նոր տեխնոլոգիաների արդյունքների վերաբերյալ,
* զարգացնել փոխգործակցությունը բարձր որակավորում ունեցող գիտական ​​կադրերի, մասնագետների պատրաստման և վերապատրաստման ոլորտներում՝ հաշվի առնելով ԱՊՀ համապատասխան բազային կազմակերպությունների հնարավորությունները,
* նպաստել գիտատեխնիկական, տեխնոլոգիական և ինովացիոն ոլորտներում օրենսդրությունների կատարելագործմանը։

Արձանագրության հաստատումը կկարգավորի ԱՊՀ մասնակից պետությունների միջև համագործակցությունը գիտատեխնոլոգիական ընդհանուր տարածության ստեղծման ուղղությամբ, ինչը մեծապես կնպաստի գիտատեխնիկական և ինովացիոն ոլորտներում ինտեգրման խորացմանը: